Mik’ on painohallitus?
Niin, – mik’ on painohallitus?
 Jaa, se on kierä juttu.
 Jos paljon puhut, puliset,
 Niin suulles pannaan lukku.
 Ei sallita sun kuuluttaa,
 Mit’ järki, tunne ilmoittaa.

 Jos tästä viel’ et käsittäis’,
 Niin koita julki tuoda,
 Mi mielestäs’ on oikeaa,
 Ja sit’ ei sulle suoda;
 Vaan vankeutta, linnaa saat,
 Kun ”solvaat” vallat, ruhtinaat.

 Niin, mik’ on painohallitus?
 Sen sitten kyllä tiedät,
 Kun kruunun, ristin hoteissa
 Linnassa aikaas’ vietät.
 Kas, eihän ilman Jumalaa
 Ja kuningasta seiso maa!

 Kun Jumala on taivaassa
 Niin elää maassa papit,
 Ja kuningasta palvelee
 Taas toiset mustatakit.
 Mutt’ ties kuin näiden kanssa ois’,
 Jos painohallitus ois’ pois!

Runot